KOMISJONI ARUANNE EUROOPA PARLAMENDILE JA NÕUKOGULE, mis käsitleb komisjonile vastavalt Euroopa Parlamendi ja nõukogu 4. novembri 2003. aasta direktiivile 2003/71EÜ (väärtpaberite üldsusele pakkumisel või kauplemisele lubamisel avaldatava prospekti ja direktiivi 2001/34EÜ muutmise kohta) antud delegeeritud õigusaktide vastuvõtmise õiguse kasutamist /* COM/2015/0149 final */





1. Sissejuhatus 2003. aasta novembris vastuvõetud prospektidirektiivis[1] on sätestatud ühised normid, mis reguleerivad vabalt võõrandatavate väärtpaberite üldsusele pakkumisel või ELi reguleeritud turul kauplemisele lubamisel avaldatavaid prospekte. Läbivaatamise tulemusena muudeti prospektidirektiivi 2010. aasta novembris direktiiviga 2010/73/EL (edaspidi „teine prospektidirektiiv”, mida kohaldatakse alates 2012. aasta juulist). Viimati muudeti prospektidirektiivi direktiiviga 2014/51/EL (edaspidi „teine koonddirektiiv”). Teise prospektidirektiivi artiklis 4 on sätestatud läbivaatamisklausel, mille kohaselt peab komisjon 2016. aasta 1. jaanuariks hindama prospektidirektiivi (mida on muudetud teise prospektidirektiiviga) kohaldamist. Komisjon peaks esitama aruande Euroopa Parlamendile ja nõukogule, lisades sellele vajaduse korral ettepanekud prospektidirektiivi muutmiseks. 2. Õiguslik alus Käesolev aruanne esitatakse vastavalt prospektidirektiivi artiklile 24a. Selle sätte kohaselt antakse komisjonile alates 31. detsembrist 2010 neljaks aastaks õigus võtta vastu prospektidirektiivi artikli 1 lõikes 4, artikli 2 lõikes 4, artikli 3 lõikes 4, artikli 4 lõike 1 viiendas lõigus, artikli 5 lõikes 5, artikli 7 lõikes 1, artikli 8 lõikes 4, artikli 11 lõikes 3, artikli 13 lõikes 7, artikli 14 lõikes 8, artikli 15 lõikes 7 ning artikli 20 lõike 3 esimeses lõigus osutatud delegeeritud õigusakte. Komisjon koostab delegeeritud volituste kohta aruande hiljemalt 6 kuud enne nelja-aastase perioodi lõppu. Delegeeritud volitusi pikendatakse automaatselt sama aja võrra, välja arvatud juhul, kui Euroopa Parlament või nõukogu delegeerimise prospektidirektiivi artikli 24b kohaselt tagasi võtab. 3. Delegeeritud volituste rakendamine Prospektidirektiivi artikli 1 lõige 4 Komisjon ei ole siiani võtnud vastu meetmeid ülemmäärade kohandamiseks prospektidirektiivi artikli 1 lõike 4 kohaselt. Ülemmäärasid hinnatakse teise prospektidirektiivi artikli 4 kohaselt ettenähtud läbivaatamise käigus enne 1. jaanuarit 2016. Prospektidirektiivi artikli 2 lõige 4 Komisjon ei ole siiani võtnud vastu meetmeid määratluste ja künniste kohandamiseks prospektidirektiivi artikli 2 lõike 4 kohaselt. Määratlusi ja künniseid hinnatakse teise prospektidirektiivi artikli 4 kohaselt ettenähtud läbivaatamise käigus enne 1. jaanuarit 2016. Prospektidirektiivi artikli 3 lõige 4 Komisjon ei ole siiani võtnud vastu meetmeid künniste kohandamiseks prospektidirektiivi artikli 3 lõike 4 kohaselt. Künniseid hinnatakse teise prospektidirektiivi artikli 4 kohaselt ettenähtud läbivaatamise käigus enne 1. jaanuarit 2016. Prospektidirektiivi artikli 4 lõike 1 viies lõik Siiani ei ole esitatud nõudeid kolmanda riigi õigusraamistiku samaväärsuse hindamise kriteeriumide täpsustamiseks. Lisaks on võimalik samaväärsust hinnata ilma kriteeriume täpsustamata või täiendavaid kriteeriume lisamata, võttes arvesse finantsinstrumentide turgude direktiivi 2004/39/EÜ, läbipaistvusdirektiivi 2004/109/EÜ ja turu kuritarvitamise direktiivi 2003/6/EÜ asjakohaseid sätteid ning prospektidirektiivi artikli 4 lõike 1 punktis e sätestatud üldkriteeriume. Kõiki kolmanda riigi samaväärsuse hindamise sätteid hinnatakse teise prospektidirektiivi artikli 4 kohaselt ettenähtud läbivaatamise käigus enne 1. jaanuarit 2016. Prospektidirektiivi artikli 5 lõige 5 ja artikli 7 lõige 1 Neid volitusi on kasutatud järgmiste komisjoni delegeeritud määruste vastuvõtmiseks: - Komisjoni delegeeritud määrus (EL) nr 486/2012, 30. märts 2012, millega muudetakse määrust (EÜ) nr 809/2004 seoses prospekti, põhiprospekti, kokkuvõtte ja lõplike tingimuste formaadi ja sisu ning avalikustamisnõuetega. - Komisjoni delegeeritud määrus (EL) nr 862/2012, 4. juuni 2012, millega muudetakse määrust (EÜ) nr 809/2004 seoses teabega nõusoleku kohta prospekti kasutamiseks, teabega alusindeksite kohta ning sõltumatute raamatupidajate või audiitorite koostatud aruande nõudega. - Komisjoni delegeeritud määrus (EL) nr 759/2013, 30. aprill 2013, millega muudetakse määrust (EÜ) nr 809/2004 seoses konverteeritavate ja vahetatavate võlakirjadega seotud avalikustamisnõuetega. Prospektidirektiivi artikli 8 lõige 4 Seda volitust ei ole kasutatud, kuna Euroopa Väärtpaberiturujärelevalvega (ESMA) ja riikide pädevate asutustega toimunud aruteludest on selgunud, et puudub vajadus täpsustada prospektist teabe väljajätmisega seotud üksikasju. Prospektidirektiivi artikli 11 lõige 3 Teise koonddirektiiviga muudeti prospektidirektiivis sätestatud volitusnormi, et võtta arvesse ESMA loomist Euroopa Finantsjärelevalve Süsteemi raames. Enne teise koonddirektiivi vastuvõtmist oli õigus võtta vastu delegeeritud õigusakte antud komisjonile. Teise koonddirektiivi vastuvõtmisega muudeti volitust, andes ESMA-le õiguse töötada välja regulatiivsete tehniliste standardite eelnõud, et täpsustada andmeid, mis esitatakse viidetena. ESMA peab esitama need regulatiivsete tehniliste standardite eelnõud komisjonile 1. juuliks 2015 ja komisjonil on õigus regulatiivsed tehnilised standardid vastu võtta vastavalt määruse (EL) nr 1095/2010 artiklitele 10–14. ESMA viis läbi regulatiivsete tehniliste standardite eelnõusid käsitleva avaliku konsultatsiooni, mis lõppes 19. detsembril 2014. Prospektidirektiivi artikli 13 lõige 7 Teise koonddirektiiviga muudeti prospektidirektiivis sätestatud volitusnormi. Muudetud volitusega on ESMA-le antud õigus töötada välja regulatiivsete tehniliste standardite eelnõud, et täpsustada prospekti kinnitamise korda ja tingimusi, mille alusel võib tähtaegu kohandada. ESMA peab esitama need regulatiivsete tehniliste standardite eelnõud komisjonile vastuvõtmiseks 1. juuliks 2015. ESMA viis läbi regulatiivsete tehniliste standardite eelnõusid käsitleva avaliku konsultatsiooni, mis lõppes 19. detsembril 2014. Prospektidirektiivi artikli 14 lõige 8 Teise koonddirektiiviga muudeti prospektidirektiivis sätestatud volitusnormi. Muudetud volitusega on ESMA-le antud õigus töötada välja regulatiivsete tehniliste standardite eelnõud, et täpsustada artikli 14 lõigetes 1–4 sätestatud prospekti avaldamisega seotud sätteid. ESMA peab esitama need regulatiivsete tehniliste standardite eelnõud komisjonile vastuvõtmiseks 1. juuliks 2015. ESMA viis läbi regulatiivsete tehniliste standardite eelnõusid käsitleva avaliku konsultatsiooni, mis lõppes 19. detsembril 2014. Prospektidirektiivi artikli 15 lõige 7 Teise koonddirektiiviga muudeti prospektidirektiivis sätestatud volitusnormi. Muudetud volitusega antakse ESMA-le õigus töötada välja regulatiivsete tehniliste standardite eelnõud, et täpsustada sätteid, mis käsitlevad selliste reklaamide levitamist, milles teatatakse väärtpaberite üldsusele pakkumise või reguleeritud turul kauplemise loa taotlemise kavatsusest, eeskätt juhul, kui reklaami tehakse enne prospekti üldsusele kättesaadavaks tegemist või märkimise algust, ning volitused täpsustada artikli 15 lõikes 4 sätestatud sätteid. ESMA peab esitama need regulatiivsete tehniliste standardite eelnõud komisjonile vastuvõtmiseks 1. juuliks 2015. ESMA viis läbi regulatiivsete tehniliste standardite eelnõusid käsitleva avaliku konsultatsiooni, mis lõppes 19. detsembril 2014. Prospektidirektiivi artikli 20 lõike 3 esimene lõik Komisjon ei ole siiani kasutanud volitust võtta vastu delegeeritud õigusakte, et kehtestada samaväärsuse üldkriteeriumid kolmandate riikide prospektide jaoks. Samal ajal on ESMA välja töötanud mittesiduva, prospektidirektiivi artikli 20 kohase raamistiku kolmandate riikide prospektide jaoks (vt avalik teadaanne ESMA/2011/36). Kolmandate riikide prospektide samaväärsuse üldkriteeriumide küsimust hinnatakse teise prospektidirektiivi artikli 4 kohaselt ettenähtud läbivaatamise käigus enne 1. jaanuarit 2016. 4. Kokkuvõte Komisjon on kasutanud mõningaid talle delegeeritud õigusi. Prospektidirektiivi artikli 11 lõikes 3, artikli 13 lõikes 7, artikli 14 lõikes 8 ja artikli 15 lõikes 7 sätestatud volitusnorme muudeti teise koonddirektiiviga ja ESMA töötab praegu välja vastavate regulatiivsete tehniliste standardite eelnõusid, mille komisjon võtab vastu vastavalt määruse (EL) nr 1095/2010 artiklitele 10–14. Kuigi komisjon on seisukohal, et talle õiguste delegeerimine on olnud äärmiselt oluline ühtse reeglistiku väljatöötamisel ja paremini ühtlustatud, kvaliteetsete normide kehtestamisel, ei ole komisjon mõnesid volitusi veel kasutanud. Asjaomaseid sätteid hinnatakse ka teise prospektidirektiivi artikli 4 kohaselt ettenähtud prospektidirektiivi läbivaatamise käigus enne 1. jaanuarit 2016. Komisjon leiab, et Euroopa Parlament ja nõukogu ei tohiks volituste delegeerimist prospektidirektiivi artikli 24b kohaselt tagasi võtta, kuna komisjon võib neid volitusi vajada, et finantsturgude arengut arvestades võtta tulevikus vastu delegeeritud õigusakte. Komisjon palub Euroopa Parlamendil ja nõukogul käesolev aruanne teadmiseks võtta. [1] Euroopa Parlamendi ja nõukogu direktiiv 2003/71/EÜ, 4. november 2003, väärtpaberite üldsusele pakkumisel või kauplemisele lubamisel avaldatava prospekti ja direktiivi 2001/34/EÜ muutmise kohta